Η ΑΛΦΑΒΗΤΑ ΤΩΝ ΧΡΙΣΤΟΥΓΕΝΝΩΝ

Πήρα ένα **Α** και το έκανα **Αστέρι**.

Σαν τ’ αστέρι το λαμπρό εκείνο

που οδήγησε τους Μάγους μια φορά

στου Χριστού, στης Παναγιάς την Άγια Φάτνη

και που σκόρπισε το φως και τη χαρά.

Με το **Β** έγραψα **Βηθλεέμ**.

Μακριά απ’ τα σπίτια σου Βηθλεέμ

κοντά στους ταπεινούς ποιμένες

ήρθε να γεννηθεί ο Λυτρωτής.

Άγγελοι ψάλλουν με φωνές χαριτωμένες.

και με το **Γ** τη **Γέννηση** του Κυρίου.

Γεννήθηκε φτωχός και ταπεινός

του κόσμου ο Βασιλιάς, φτωχό μωράκι,

ανάμεσα στους πιο φτωχούς της γης.

Μες στο χιονιά, ευωδιαστό κρινάκι.

Στο **Δ** βρήκα τα **Δώρα** που του χάρισαν.

Δώρα του φέρνουν οι φτωχοί βοσκοί

δώρα φτωχά απ’ της καρδιάς τους την αγάπη.

Λιβάνι, σμύρνα και χρυσό στα πόδια Του

ευλαβικά αφήσαν οι τρεις Μάγοι.

και στο **Ε** την **Ελπίδα** που μας έφερε στη Γη.

Ελπίδα για ζωή γεμάτη αγάπη,

μακριά από κακίες, πάθη, οργή,

μακριά απ’ της αγνωσίας το σκοτάδι.

Ειρήνη και χαρά φέρνει στη Γη.

Με το **Ζ** θυμήθηκα τα **ζώα** που Τον ζέσταναν.

Τα ζώα, με το χνώτο τους ζεστό

του ζέσταναν τα τρυφερά χεράκια.

Μες στο παχνί τους, Θεϊκό Μωρό

και γύρω του τα άκακα αρνάκια.

Και με το **Η**, τον **Ηρώδη** τον κακό βασιλιά.

Πώς να ξεχάσω εκείνον τον σκληρό

τον άκακο Ηρώδη που μια μέρα

διέταξε να σκοτώσουν τα μωρά της Βηθλεέμ

απ’ άκρη σ’ άκρη πέρα ως πέρα;

Με το **Θ** είπα, **Θεέ** μου!

Γιός του Θεού γεννήθηκε στη Γη

κι ας βασιλέψει στις καρδιές μας η ειρήνη!

Ας κλείσουν των πολέμων οι πληγές!

Στην πονεμένη μας τη Γη, να ‘ρθει η γαλήνη.

και με το **Ι** ψιθύρισα **Ιωσήφ**.

Ο δίκαιος Ιωσήφ μ’ αγάπη, προσευχή

προστάτευσε την Παναγιά, το Θείο μωράκι.

Φώτιση ας δίνει στους καλούς μας τους γονείς

στοργή να δίνουν στο δικό τους το παιδάκι.

Το **Κ** μου έφερε στο νου την **καλοσύνη**.

Κύριε, κάνε η καλοσύνη σου

μέσα μας πάντοτε να βασιλεύει!

Εχθρό, κανέναν να μην νιώσουμε ποτέ

κι η πιο σκληρή καρδιά, ας ημερεύει!

και το **Λ** το **Λιβάνι** και το **Λυτρωμό**.

Λιβάνι, σμύρνα και χρυσό

οι τρεις στο Λυτρωτή προσφέρουν

λαμπάδες Του ανάβουν οι πιστοί

γιατί είν’ ο Παντοδύναμος. Όλοι το ξέρουν!

Μέσα στο **Μ** είδα τους **Μάγους**.

Μέσα στην κρύα τη νυχτιά

οι Μάγοι σκύβουν ταπεινά και προσκυνούνε

χίλια αγγελούδια στ’ αστεριού το φως

ψάλλουν γλυκά και το Μεσσία ανυμνούνε.

και στο **Ν** την Άγια **Νύχτα**.

Να ‘μουν ένα βοσκόπουλο μικρό

στη Φάτνη σου κοντά τη νύχτα εκείνη!

Τη Θεία σου μορφή να έβλεπα,

να άκουγα το «επί γης ειρήνη»!

Το **Ξ** στόλισε την **Ξαστεριά**.

Ξέρεις μικρέ Χριστέ, πόσο αγαπώ

τον άρρωστο φτωχό, και πονεμένο.

Κάνε να ξαστερώσουν οι ψυχές

να αγκαλιάσουν κάθε πικραμένο!

και με το **Ο** γιόρτασε η **Οικουμένη**.

Ολόκληρη η πλάση ξαγρυπνά

τη νύχτα που γεννιέσαι Βασιλιά μου!

Το Σύμπαν προσκυνά το Θείο Βρέφος.

Φέρνει ειρήνη και αγάπη και χαρά

διώχνει κακίες, πάθη, κάθε νέφος.

Το **Π** με γονάτισε μπροστά στην **Παναγιά**.

Πιάσε με απ’ το χέρι, Παναγιά,

φέρε τα βήματά μου ως το παιδί Σου!

Άσε να αγκαλιάσω το Μωρό

κράτα με εκεί κοντά, πάντα μαζί Σου!

Το **Ρ** μου θύμισε τον **Ραββί**, το Δάσκαλο.

Ρώτησα τους βοσκούς: γιατί ο Θεός μας

οδήγησε ως τον Ραββί αυτούς;

Κι εσένα μου ‘παν θα οδηγήσει άμα σκύψεις.

Θα σ’ ανυψώσει ως τους ουρανούς.

Μ’ ένα μεγάλο **Σ** ζωγράφισα το **Σπήλαιο**.

Στέκομαι στη Σπηλιά να προσκυνήσω.

Λυγούν τα γόνατα σε προσευχή:

Υγεία, υπομονή και καλοσύνη

δώσ’ τους γονείς μου κάνω την ευχή.

Μ’ ένα χαρούμενο **Τ** τραγούδησα **τραγούδια**.

Τόσα τραγούδια μ’ έμαθε η δασκάλα!

Δε σταματώ, πρωί και βράδυ τραγουδώ.

Κράτα με Θεέ μου στη θερμή αγκαλιά Σου

κι αξίωσέ με κάποια μέρα να Σε δω!

Το **Υ** ήταν για τους **Ύμνους**.

Ύμνους, ψαλμούς γλυκόφωνα αγγελούδια

σου ψάλλουνε στον ουρανό ψηλά.

Σου τραγουδούνε κι οι γλυκιές φωνές μας

χαράς τραγούδια, ντο, σι, φα, μι, λα!

και το **Φ** για **Φως** που φώτισε την πλάση.

Φώτισε τις καρδούλες μας Χριστούλη

στης γνώσης Σου το φως ν’ ανοίξει ο νους.

Της δόξης τ’ άγιο φως ας ξαναστράψει

πάνω από θάλασσες, στεριές και ουρανούς.

Ένα **Χ** είπε: **Χριστέ** μου!

Χάριζε στην Ελλάδα μας, Χριστέ μου

των Χριστουγέννων πάντα τη χαρά.

Να ‘χουμε ομόνοια και ειρήνη!

Να μεγαλώνουν τα παιδιά σ’ ελευθερία!

Οι άγγελοι έψελναν με το **Ψ** **ψαλμούς**.

Ψάχνω να βρω λογάκια να σου ψάλω.

Δε βρίσκω λέξεις! μα παρακαλώ.

Έλα να θρονιαστείς μες στην καρδιά μου!

Χάρισε Εσύ σ’ αυτήν κάθε καλό.

και το **Ωσαννά**, που αρχίζει από **Ω**.

Ω! Πόσο θα ‘θελα, Χριστέ, με τ’ αγγελούδια

να έψαλλα κι εγώ το «Ωσαννά»!

Να σ’ έκανα αφέντη της ζωής μου,

και να μην έφευγες ποτέ ξανά.

**ΤΡΑΓΟΥΔΑΚΙΑ:**

Γραμματάκια φορτωμένο

φουντωτό καμαρωτό

να το δέντρο στολισμένο

στο σχολείο μου π’ αγαπώ.

Πως μ’ αρέσει να διαβάζω

άλφα – βήτα – ωμέγα – χι

και με όλα τώρα κάνω

μία όμορφη ευχή.

Να ‘ χει αγάπη η καρδιά σας

και χαρά όλη η ζωή

η ειρήνη του Θεού μας

να ομορφαίνει την ψυχή.

Χριστούγεννα ευλογημένα

ευχόμαστε με μια φωνή

ο Χριστός μας που γεννιέται

να μένει πάντοτε στη γη.

**ΣΥΝΕΧΕΙΑ:**

Γραμματάκια φορτωμένο

φουντωτό καμαρωτό

να το δέντρο στολισμένο

στο σχολείο μου π’ αγαπώ.

Πώς μ’ αρέσει να διαβάζω

άλφα – βήτα – ωμέγα – χι

τα Χριστούγεννα για μένα

είναι η πιο όμορφη γιορτή.

**Α**

Να τ’ αστέρι μες στη νύχτα πόσο λάμπει εκεί στον ουρανό,

ας μας οδηγήσει τώρα για να πάμε στο μικρό Χριστό.

Θα φωτίζει αυτό το δρόμο που οδηγεί πέρα εκεί στη σπηλιά,

μα το βλέπουνε μονάχα όσοι έχουνε αγνή καρδιά.

**Γ**

Γεννιέται ο Χριστός μας χαρείτε παιδιά,

χαρίστε μ’ αγάπη σ’ Αυτόν την καρδιά,

μικροί και μεγάλοι στη φάτνη κινούν

κι εκεί το μικρούλι Χριστό προσκυνούν.

**Ζ**

Μέσα στη φάτνη θα είναι ένα παιδάκι

τα χνώτα των ζώων θα ‘χει ζεστασιά.

Μέσα σε φάτνη, φάτνη των αλόγων,

εκεί στη Βηθλεέμ, εκεί στη Βηθλεέμ,

οι άγγελοι δοξάζουν κι ανυμνούν.

**Θ**

Στο μικρό μας γαλάζιο πλανήτη

ενωμένοι θα φέρουμε Ειρήνη.

Έλα, φέρε κι εσύ δώρα αγάπης,

αν δεν δώσεις ποτέ δεν θα πάρεις.

**Μ**

Οι τρεις μάγοι φτάνουν τώρα από χώρα μακρινή

στο Χριστό προσφέρουν δώρα κι ανυμνούνε με μια φωνή.

Ωσαννά εν τοις υψίστοις ουρανού και γης ο κτίστης

εγεννήθηκε στη γη μες στης νύχτας τη σιωπή (2).

**Ν**

Ο Χριστός ξαναγυρνά – Λευκή νύχτα μαγικιά

άνθρωποι κι άγγελοι.

Βρίσκει χώρο στην καρδιά – Λευκή νύχτα μαγικιά

άνθρωποι, άνθρωποι κι άγγελοι.

**Π**

Μες στη φάτνη τα ζώα ξυπνούν

κι απ’ έξω ταπεινά βοσκοί προσκυνούν.

Στης Παναγιάς κρυμμένο την αγκαλιά

χρυσό στεφάνι, φως φορεί στα μαλλιά (ραπαπαπάμ). (2)

**Τ**

Με το τρίγωνο στο χέρι θα χτυπήσω

την εξώπορτά σου να σου τραγουδήσω

το τραγούδι μου μιλάει για το Χριστό

έχω μήνυμα χαρμόσυνο, ζεστό.

**Υ**

Μες στη νύχτα παιδί μοναχό,

τι δώρο να σου φέρω που ‘μαι φτωχό;

Φέρνω το τύμπανο που μόνο κρατώ,

τα κάλαντα να παίξω για το Χριστό (ραπαπαπάμ). (2)

το πιο ωραίο τραγούδι θα πω για το Χριστό.

**Χ**

Με πίστη, αγάπη στην καρδιά

Χριστούγεννα καθημερινά.

Χριστούγεννα κάθε στιγμή

αν το πιστεύεις θα συμβεί.

**Ψ**

Χριστέ μου, Σε ευχαριστώ

που είμαι παιδάκι σου κι εγώ.

Μες στην καρδιά μου Συ να ‘ρθεις

και σήμερα να γεννηθείς.

Χριστούγεννα – Χριστούγεννα

γιορτή ευλογημένη!